paragraph_text: Godine 2017. sastav je održao obećanje da će te godine objaviti pet studijskih albuma: u veljači je objavio Flying Microtonal Banana, uradak na kojem se okušao u mikrotonskoj glazbi, u lipnju trodijelno znanstvenofantastično epsko djelo heavy metala Murder of the Universe, dva mjeseca poslije Sketches of Brunswick East suradnjom s Mild High Clubom gdje se posvetio improviziranom džezu, u studenome je objavio Polygondwanaland i predao ga u javno vlasništvo, a u prosincu uradak Gumboot Soup. Na albumima Fishing for Fishies i Infest the Rats' Nest iz 2019. posvetio se ekološkim temama, a na prvome uratku prevladava boogie rock, a na drugome thrash metal.